আর পাঁচজন মরাঠির মতো নিজের বাড়িতে গণেশ পুজোর আয়োজন করেছিলেন সচিন তেন্ডুলকর। ভক্তিভরে প্রতি বছরই গণেশ পুজো পালন করেন সচিন। সোশ্যাল মিডিয়ায় সেই ছবি তিনি শেয়ারও করেছেন।
তবে পুজোয় নয়, এবছর গণেশ পুজোর বিসর্জনে চমকে দিলেন ভারতের এই কিংবদন্তি ক্রিকেটার। পুজোর কয়েকদিনের মতো গণেশ বিসর্জন নিয়েও আনন্দে মেতে ওঠে গোটা মুম্বই। অধিকাংশ গণেশ মূর্তিই আরব সাগরে বিসর্জন দেওয়া হয়। 
সচিন অবশ্য তাঁর বাড়ির গণেশ মূর্তিটি এবছর সমুদ্রে নয়, এক বালতি জলে ডুবিয়ে বিসর্জন দিলেন। নিজের বাড়িতেই এই কাজটি করেন তিনি। কিন্তু সমু্দ্রের বদলে হঠাৎ বালতির জলে গণেশ বিসর্জন কেন?
সচিনের গণেশ বিসর্জন, দেখুন ভিডিও

This year, we immersed our Bappa at home in an eco-friendly way and I would request you to do the same too. I believe that God would want us to take care of our Mother Earth and an eco-friendly celebration of #GaneshChaturthi is the way forward. #GanpatiBappaMorya pic.twitter.com/lRw7yXAB9V
— Sachin Tendulkar (@sachin_rt) 16 September 2018

সচিন নিজেই তার কারণ ব্যাখ্যা করেছেন। তিনি জানান, এই বছর বর্ষার সময় মুম্বইয়ের বিখ্যাত মেরিন ড্রাইভে গাড়ি চালাচ্ছিলেন তিনি। তখনই তিনি লক্ষ্য করেন, সমু্দ্রের ঢেউয়ের সঙ্গে অনেক বর্জ্য সমুদ্রের পাড়ে চলে আসছে। 
সচিনের কথায়, ‘‘এই জিনিসটি দেখে আমার খারাপ লেগেছিল। আসলে আমরা সমু্দ্রে যা যা ফেলি, সেই জিনিসগুলিই আবার সমুদ্র ফিরিয়ে দেয়। তখনই সিদ্ধান্ত নিয়ে ফেলি যে, সমুদ্র দূষণ কমাতে হবে। তাই এবারের গণেশ মূর্তি আর সমু্দ্রে বিসর্জন দিলাম না।’’
তবে এই সিদ্ধান্ত একা নেননি মহাতারকা। বাড়িতে নিজের মা এবং পারিবারিক পুরোহিতের সঙ্গে বিষয়টি নিয়ে আলোচনা করেন। তাঁরা সম্মতি দেওয়ার পরই বালতির জলের মধ্যে গণেশ বিসর্জনের সিদ্ধান্ত চূড়ান্ত করা হয়। সবার কাছেই সচিন আবেদন করেছেন, সমু্দ্র দূষণ কমানো অত্যন্ত জরুরি। তাই বিসর্জনের জন্য এমনই বিকল্প পথ বেছে নেওয়ার আবেদন জানিয়েছেন তিনি।